- AMateeka
- <
- 5
- >

5
AMateeka eIkumi
(Kuz 20:1-17)
1 Awo oMusa nʼayeta aBaisirairi bonabona, nʼabakoba ati:
“Inywe aBaisirairi, muwulire amateeka nʼebiragiro ebimbawa olwatyanu. Mubyege era mwegenderezenge okubituukirirya. 2 OMusengwa iye oKibbumba waiswe yakolere na iswe endagaano oku Lusozi oKolebbu. 3 Endagaano eyo tiyagikolere na bazeiza baiswe bonkani, wazira yagikolere na iswe swenaswena abali aanu, aboomi olwatyanu. 4 Eeyo oku Lusozi, oMusengwa iye onanyere yatumwire na iswe maiso ku maiso, ngʼasinzirira omu musyo. 5 Omu kiseera ekyo ninze enabbaire omukwenda aakati waanywe nʼoMusengwa, okubakobera oMusengwa ebiyabbaire abakoba, olwʼokubba mwatiire omusyo ogwo, nandi ni muniina oku lusozi. Era oMusengwa nʼakoba ati:”
6 “ ‘Nze ninze oMusengwa iye oKibbumbawo eyakutoire omu kyalo kyʼe Misiri e giwabbaire omu bugalama.’ ”
7 “ ‘Tiwasinzanga abakibbumba abandi okutoolaku Nze.’ ”
8 “ ‘Tiweekoleranga ekifaananyi ekyʼokusinza ekyʼekintu kyonakyona ekiri angulu omwibbanga ooba ansi okwitakali, ooba omu maizi agali ansi wʼeitakali.5:8-9 Lee 26:1; Ama 4:15-18; 27:15 9 Tiwakotamyanga omutwe okuwa ebifaananyi ebyo ekitiisya ooba okubisinza. Ekyo kityo olwʼokubba Nze oMusengwa iye oKibbumbawo, Ndi Kibbumba owʼeibuba. Nabonerezanga abaana olwʼebikole ebibbibibbi ebyʼababyaire baabwe abancaawa, era nabonerezanga paka bʼekiizukulu kyokusatu era paka abʼekiizukulu kyokuna.5:9-10 Kuz 34:6-7; Kub 14:18; Ama 7:9-10 10 Neye nakwatiranga ekisa enkumi nʼenkumi egyʼabo abantaka era abakwata amateeka gange.’ ”
11 “ ‘Tiwakolesyanga eriina lyange olwʼebigendererwa ebibbibibbi, olwʼokubba Nze oMusengwa iye oKibbumbawo, nabonerezanga omuntu yenayena eyakolesyanga eriina lyange olwʼebigendererwa ebibbibibbi.’ ”5:11 Lee 19:12
12 “ ‘Oyebukirye okukuumanga olunaku lwʼeSaabbaato okubba lutukulye, nga Nze oMusengwa iye oKibbumbawo owenkulagiire.5:12 Kuz 16:23-30; 31:12-14 13 Oli nʼenaku mukaaga okukolerangamu emirimogyo gyonagyona.5:13-14 Kuz 23:12; 31:15; 34:21; 35:2; Lee 23:3 14 Neye olunaku olwomusanvu niiyo eSaabbaato olwoli nʼokuwaayo nga lwa kumpa kitiisya, Nze oMusengwa iye oKibbumbawo. Oku lunaku olwo tiwakolerangaku omulimo gwonagwona. Iwe onanyere, ooba omutaanewo waire omwalawo, waire omugalamawo omusaiza ooba omukali, ooba onteewo, ooba ompundawo ooba ekisolokyo ekindi, waire omunamawanga aali e ika e wuwo. Omugalamawo omusaiza ooba omukali bona bawuumulenge nga iwe. 15 Oyebukiryenge oti wabbaire mugalama omu kyalo kyʼe Misiri, Nze oMusengwa iye oKibbumbawo ni nkutoolayo, nga nkolesya obwezye obubitiriri nʼamaani amangi. Nʼolwekyo nkulagira okukuumanga olunaku olwʼeSaabbaato okubba lutukulye.’ ”
16 “ ‘Oiteewo nʼomaawo obawenge ekitiisya, nga Nze oMusengwa iye oKibbumbawo owenkulagira, kaisi owangaale era obbe kusani omu kyalo ekinkuwa.’ ”5:16 Ama 27:16; Mat 15:4; 19:19; Mak 7:10; 10:19; Luk 18:20; Bef 6:2,3
17 “ ‘Tiwaitanga omuntu.’ ”5:17 Nta 9:6; Lee 24:17; Mat 5:21; 19:18; Mak 10:19; Luk 18:20; Bal 13:9; Yak 2:11
18 “ ‘Tiwayendanga.’ ”5:18 Lee 20:10; Mat 5:27; 19:18; Mak 10:19; Luk 18:20; Bal 13:9; Yak 2:11
19 “ ‘Tiwaibbanga.’ ”5:19 Lee 19:11; Mat 19:18; Mak 10:19; Luk 18:20; Bal 13:9
20 “ ‘Tiwasibiriryanga oku muntu yenayena.’ ”5:20 Kuz 23:1; Mat 19:18; Mak 10:19; Luk 18:20
21 “ ‘Tiweegombanga omukali wʼomuntu. Tiweegombanga enyumba yʼomuntu, newankubbaire omusirigwe, newankubbaire omugalamawe omusaiza, ooba omukali, newankubbaire onteewe, ooba ompundawe, newankubbaire ekintukye ekindi kyonakyona ekyali nakyo.’ ”5:21 Bal 7:7; 13:9
22 “Ago niigo amateeka oMusengwa ageyabawaire nywenanywena nga mukumbaaniire oku lusozi oSinaayi. Yatumwire na inywe mwigono eryaminkirira ngʼasinzirira omu musyo nʼomu kireri, omu ndikiirya ekwaite zigizigi, nandi nʼayongeraku ekindi kyonakyona. Awo nʼagawandiika oku bipande ebibiri ebyʼamabbaale, nʼabimpa.”5:22-27 Beb 12:18-19
Okutya kwʼabantu
(Kuz 20:18-21)
23 “Kale, owemwawuliire eigono nga lizwera omu ndikiirya, olusozi nga lwaka omusyo, abeekubbemberi baanywe, nʼabakulu bʼebika byanywe bonabona baizire egyendi. 24 Era ni bakoba bati, ‘OMusengwa iye oKibbumba waiswe atulagire ekitiisyakye nʼobukulubwe, era tuwuliire eigonolye nga lizwera omu musyo. Olwatyanu tuboine ngʼoKibbumba ayezya okutumula nʼomuntu, era omuntu nʼasigala nga mwomi. 25 Neye atyanu tufeera niki? Omusyo ogwʼamaani-maani ogwo gwatumalawo. Twafa owetweyongera okuwulira eigono lya Musengwa iye oKibbumba waiswe. 26 Ekyo kityo olwʼokubba naani, iye omuntu-obuntu nga iswe, eyabbaire awuliireku eigono lya Kibbumba onanyere obwomi, ngʼatumulira omu musyo, kaisi omuntu oyo nʼasigala nga mwomi? 27 Iwe oyabe, oigerere okumpi, owulisisye byonabyona oMusengwa iye oKibbumba waiswe ebyakoba. Awo kaisi oize otukobere byonabyona oMusengwa iye oKibbumba waiswe ebyakukoba. Twabiwulisisya era twabigondera.’ ”
28 “OMusengwa yawuliire ebibono ebimwatumwire na nze, nʼankoba ati, ‘Mpuliire ebibono abantu abo ebibakukobere. Byonabyona ebibatumwire bisa. 29 Kale singa bulijo baabbanga nʼomwoyo ngʼogwo, ni bantyanga era ni bakuumanga ebiragiro byange byonabyona, ibo nʼeibyaire lyabwe ebibakola byabaabiranga nakusani emirembe gyonagyona! 30 Kale oyabe obakobe bakange omu weema gyabwe. 31 Neye iwe wasigala aanu e gyendi, ni nkukobera amateeka gonagona nʼebiragiro nʼebyokulungamya ebiwabeegesya, babituukiriryenge omu kyalo ekimbawa okukyetwalira.’ ”
32 “Kale mwegenderezenge okukola oKibbumba waanywe ngʼoweyabalagiire, anambula kucuusamu waire okugotesyagotesya. 33 Mutambulirenge omu manzira gonagona oMusengwa iye oKibbumba waanywe ageyabalagiire, kaisi mubbenge kusani, era muwangaalire omu kyalo ekimwetwalira.”

- AMateeka
- <
- 5
- >

5:8 5:8-9 Lee 26:1; Ama 4:15-18; 27:15

5:9 5:9-10 Kuz 34:6-7; Kub 14:18; Ama 7:9-10

5:11 5:11 Lee 19:12

5:12 5:12 Kuz 16:23-30; 31:12-14

5:13 5:13-14 Kuz 23:12; 31:15; 34:21; 35:2; Lee 23:3

5:16 5:16 Ama 27:16; Mat 15:4; 19:19; Mak 7:10; 10:19; Luk 18:20; Bef 6:2,3

5:17 5:17 Nta 9:6; Lee 24:17; Mat 5:21; 19:18; Mak 10:19; Luk 18:20; Bal 13:9; Yak 2:11

5:18 5:18 Lee 20:10; Mat 5:27; 19:18; Mak 10:19; Luk 18:20; Bal 13:9; Yak 2:11

5:19 5:19 Lee 19:11; Mat 19:18; Mak 10:19; Luk 18:20; Bal 13:9

5:20 5:20 Kuz 23:1; Mat 19:18; Mak 10:19; Luk 18:20

5:21 5:21 Bal 7:7; 13:9

5:22 5:22-27 Beb 12:18-19

© 2017 WBT