- 2 Temuseewo
- <
- 4
- >

4
OPawulo asisiitira oTemuseewo
1 Nʼolwekyo nkusisiitira Temuseewo, omumaiso ga Kibbumba nʼoKurisito oYesu eyalisalira aboomi nʼabafu omusango oweyalibonekera ngʼairire omu bwakabakabwe, 2 nti obbenge mwetegeki okukoberanga abantu ekibono kya Kibbumba nga togonerya. Ekyo okolenge omu biseera ebisaaniire okukikola, ooba mu biseera ebigosi. Ogololenge abeetaaga okugolola, onenyenge abandi, era abandi nʼobairyamu amaani nʼobuguminkiriza, era ngʼobwoyegesya nʼobwegendereza. 3 Okolenge otyo olwʼokubba ekiseera kiiza kutuuka abantu omu baligaanira okuwulisisya enjegesya eyʼamazima, neye olwʼokusengererya okwegomba nʼamairu gʼemibiri gyabwe, ni beekumbaaniryaku abasomesya ababeegesya biibyo byonkani ebibataka era ebibanyumira okuwulira. 4 Baligaana okuwulisisya ebyʼamazima, ni basengererya enfumo-obufumo. 5 Neye iwe obbenge muteeki bulijo, era ogumirenge okukudambya. Okolenge omulimo gwa kulaabba eeri abantu aMawuliro aMasa, era otuukirirye obuweererya oKibbumba obuyakuwaire.
OPawulo yatira okufa
6 Ekiseera kyange ekya kuzwa oku kyalo kituukire; baaba okunjita olwa kuweererya oMusengwa oYesu Kurisito. 7 Ndwaine kusani ino olutalo lwa kwemereryawo okwikirirya okutuuce, mmaliriirye olugendo lwange olwa bwomi obwa kwikirirya oYesu. Nsigaire nga ndi mwesigwa mwebyo oKibbumba ebiyampaire okukola. 8 Ekinsigairye niikwo okusuna engule eraga obutuukirirye bwange, oMusengwa omulamuzi etiyekubbira egiyalimpa oku lunaku ludi olwʼenkomerero. Tiyaligiwa ninze zenkani, neye yaligiwa nʼabo bonabona abakuumiriire okwirakwe.
9 Weefudeku ino okwiza mangu egyendi, 10 olwʼokubba oDeema yanzwireku olwʼokutaka eino ebyʼoku kyalo kunu, nʼayaba e Sesalonika. OKuleseene iye yaabire Galatiya, kaisi oTito iye nʼayaba e Dalumatiya.4:10 2Ko 8:23; Bag 2:3; Bak 4:14; Tit 1:4; Fir 24 11 OLuuka yenkani niiye ali na nze. Obitye oMaako oize naye, olwʼokubba ambeera ino omu buweererya bwange.4:11 Bik 12:12,25; 13:13; 15:37-39; Bak 4:10,14; Fir 24 12 OTukiko namutumire Efeeso.4:12 Bik 20:4; Bef 6:21-22; Bak 4:7-8
13 Owewaabba ngʼoiza, ondeeteranga ekooti yange eginalekere e Tulowaasi e wa Kalipo. Ondeeteranga nʼebitabo byange, eino eino ebyo ebikira obukulu.4:13 Bik 20:6
14 Erigizanda omuyeesi wʼebikomo yambitirye bundi ino. OMusengwa yalimusasula olwʼebyo ebiyakolere.4:14 Zab 62:12; Lom 2:6; 1Te 1:20 15 Wena wamwekuume, olwʼokubba yaakanisirye ino ebibono byaiswe.
16 Omu kuwozya kwange okwasookere, mpaawo kadi moiza eyanyambire, buli muntu yandekeswire aawo. Nsaba oKibbumba ekyo tiyakibavunaana. 17 Neye oMusengwa yabbaire na nze, nʼampa amaani, ni mpezya okulaabbira nakimo eeri aBatali Bayudaaya bonabona ekibono kya Kibbumba, ni bakiwulira, atyo nʼandamya abantu ababbibabbi. 18 Era oMusengwa yannunulanga mu buli kabbikabbi, era yalintuuca kusani omu bwakabakabwe obuli omwigulu. OMusengwa oyo tumuwenge ekitiisya emirembe nʼemirembe. Amiina.
19 Onsugirirye oPulisikira nʼoibaaye Akwira, nʼabʼomu kisito kyʼOnesifoolo.4:19 Bik 18:2; 2Te 1:16-17 20 Erasito yasigaire omu Kolinso, kaisi oTulofiimo iye namulekere ku mwalo gwʼe Mireeto nga mulwaire.4:20 Bik 19:22; 20:4; 21:29; Lom 16:23 21 Weefudeku ino oize ngʼekiseera kyʼobuwolondoki obungi kikaali kutandiika. Ewubbulo, nʼoPudeene, nʼoLiino, nʼoKirawudiya, aamo nʼaboluganda omu Kurisito bonabona bakusugiirye.
22 OMusengwa waiswe abbe aamo na iwe, era akukwatirenge ekisa.

- 2 Temuseewo
- <
- 4
- >

4:10 4:10 2Ko 8:23; Bag 2:3; Bak 4:14; Tit 1:4; Fir 24

4:11 4:11 Bik 12:12,25; 13:13; 15:37-39; Bak 4:10,14; Fir 24

4:12 4:12 Bik 20:4; Bef 6:21-22; Bak 4:7-8

4:13 4:13 Bik 20:6

4:14 4:14 Zab 62:12; Lom 2:6; 1Te 1:20

4:19 4:19 Bik 18:2; 2Te 1:16-17

4:20 4:20 Bik 19:22; 20:4; 21:29; Lom 16:23

© 2017 WBT